b'\n_START_ARTICLE_\nOlsen-banden p\xc3\xa5 sporet\n_START_SECTION_\nHandling\n_START_PARAGRAPH_\nEfter det succesfulde, afsluttende kup i den foreg\xc3\xa5ende film nyder Egon, Benny, Kjeld, Yvonne og B\xc3\xb8rge livet som million\xc3\xa6rer i deres villa p\xc3\xa5 Mallorca. De ved dog ikke, at B\xc3\xb8ffen er fulgt efter dem til Spanien, hvor han stj\xc3\xa6ler kufferten med deres samlede formue. Egon fors\xc3\xb8ger derefter at tage kufferten tilbage fra firmaet Multi-Scan. Han straffes og tages tilbage til Danmark._NEWLINE_Efter sin l\xc3\xb8sladelse \xe2\x88\x92 to m\xc3\xa5neder f\xc3\xb8r tid p\xc3\xa5 grund af god opf\xc3\xb8rsel \xe2\x88\x92 viser Kjeld og Benny sig at v\xc3\xa6re meget uinteresserede i hans nye plan. Benny tjener i mellemtiden penge som gades\xc3\xa6lger og Kjeld som lirekassemand. Da B\xc3\xb8rge har forladt skolen, og Yvonne vil have ham ansat i \xc3\x98K, vil hun ikke l\xc3\xa6ngere have forbrydere i sit hus._NEWLINE_Det lykkes imidlertid Egon at begejstre begge sine kammerater med sin nye plan. Han har fundet ud af, at firmaet Multi-Scan har omsat pengene til guldbarrer, og vil sende dem af sted i en speciel pansret godsvogn fra firmaet Franz J\xc3\xa4ger. Efter at de har f\xc3\xa5et deres startkapital hos "Aktieselskabet af 29. november 1974", et spilleautomatfirma, stj\xc3\xa6ler Olsen-banden et lille rangerlokomotiv og kan, udkl\xc3\xa6dt som jernbanearbejdere, k\xc3\xb8re Franz J\xc3\xa4ger-vognen ud af Multi-Scans central og k\xc3\xb8re den ned p\xc3\xa5 havneomr\xc3\xa5det, hvor guldbarrene skal flyttes over p\xc3\xa5 en lastbil og k\xc3\xb8res v\xc3\xa6k. Det viser sig dog at lastbilen, som Benny har fundet, er meget gammel og nedslidt, og da Kjeld kort f\xc3\xb8r politiet opdager dem, vil springe ned p\xc3\xa5 ladet, falder lastbilen sammen. Derfor m\xc3\xa5 Olsen-banden flygte og efterlade guldet._NEWLINE_Efter at Egon, Benny og Kjeld er k\xc3\xb8rt tilbage til Yvonne og Kjelds hus, opst\xc3\xa5r der konflikt mellem Egon og de andre, hvorefter Egon g\xc3\xa5r alene tilbage til baneg\xc3\xa5rden for at finde godsvognen. Han angribes dog af B\xc3\xb8ffen, og pakkes ned i en kasse, som skal sendes til Australien. Benny og Kjeld finder og befrier ham dog._NEWLINE_Egon giver ikke op og starter et nyt fors\xc3\xb8g \xe2\x88\x92 sammen med B\xc3\xb8rge, som er forkl\xc3\xa6dt som trafikelev hos statsbanerne. Godsvognen er, efter at politiet har genfundet den, blevet koblet til et passagertog og skal k\xc3\xb8res til Schweiz af dette. Olsen-banden fors\xc3\xb8ger at koble godsvognen fra personvognene, men det g\xc3\xa5r ikke helt problemfrit: For det f\xc3\xb8rste er der bag godsvognen blevet koblet en udflugtsvogn med K\xc3\xb8benhavns Politi p\xc3\xa5 skovtur, som Olsen-banden efterf\xc3\xb8lgende sender ud p\xc3\xa5 Carlsberg-bryggeriets terr\xc3\xa6n. For det andet tr\xc3\xa5dte sommerk\xc3\xb8replanen i kraft den p\xc3\xa5g\xc3\xa6ldende dag, s\xc3\xa5 Egons kendskab til den interne tjenestek\xc3\xb8replan, som han havde l\xc3\xa6rt i f\xc3\xa6ngslet, med \xc3\xa9t bliver v\xc3\xa6rdil\xc3\xb8st. Egon giver dog heller ikke op her, men v\xc3\xa6lger at for\xc3\xa5rsage en kortslutning i en sikringskasse, hvorefter alle daglyssignalerne p\xc3\xa5 banenettet g\xc3\xa5r over p\xc3\xa5 r\xc3\xb8dt lys. Som f\xc3\xb8lge af dette for\xc3\xa5rsager Olsen-banden et stort kaos p\xc3\xa5 banenettet._NEWLINE_Efterf\xc3\xb8lgende lykkedes det Egon, Benny og Kjeld (efter en vild jagt med B\xc3\xb8ffen p\xc3\xa5 veje og skinner) at beholde guldbarrerne og aflevere dem p\xc3\xa5 Amager. For det f\xc3\xa5r Egon talrige aktier, som han som formand bruger til at lave sit eget firma. Benny og Kjeld bliver vicedirekt\xc3\xb8rer i dette firma, mens B\xc3\xb8rge ans\xc3\xa6ttes hos DSB._NEWLINE_Hermed kunne alt v\xc3\xa6re endt til Olsen-bandens tilfredshed, hvis ikke en embedsmand fra skattev\xc3\xa6senet en dag var dukket op p\xc3\xa5 Egons kontor. De kan ikke se, at de 90 millioner, som Egon har brugt til at betale for aktierne med, figurerer som indt\xc3\xa6gt nogen steder. Egon har herefter intet andet valg end at lade sig arrestere og f\xc3\xa6ngsle for skatteunddragelse.\n_START_SECTION_\nOm filmen\n_START_PARAGRAPH_\nOlsen-banden p\xc3\xa5 sporet er den 7. ud af en serie p\xc3\xa5 14 spillefilm om forbrydertrioen Olsen-banden. Den sjette film i serien, Olsen-bandens sidste bedrifter fra 1974, var egentlig t\xc3\xa6nkt som den sidste, men serien blev alligevel genoptaget allerede \xc3\xa5ret efter. Men hvor de fleste andre film ender med, at Egon Olsen kommer i f\xc3\xa6ngsel, og banden m\xc3\xa5 vinke farvel til de altid eftertragtede millioner, s\xc3\xa5 endte Olsen-bandens sidste bedrifter faktisk med, at banden slap af sted til Mallorca med millionerne. For at f\xc3\xa5 bragt banden tilbage til de vante rammer indledes Olsen-banden p\xc3\xa5 sporet derfor med, at B\xc3\xb8ffen stj\xc3\xa6ler pengene, som efter at v\xc3\xa6re blevet til guldbarrer, der derefter er omdrejningspunktet for resten af filmen._NEWLINE_Titlen refererer til to ting. Dels foreg\xc3\xa5r en stor del af handlingen p\xc3\xa5 og omkring DSB\'s spor, idet guldbarrerne er placeret i en pansret godsvogn. Og dels hentydes der til talem\xc3\xa5den "at v\xc3\xa6re p\xc3\xa5 sporet", her af guldbarrerne._NEWLINE_Et v\xc3\xa6sentligt transportmiddel for Olsen-banden i filmen er DSB\'s rangertraktor 57, som de hugger til at stj\xc3\xa6le godsvognen med. Denne blev leveret i 1953 og var i drift til omkring 1987. Siden 1993 har den v\xc3\xa6ret udstillet p\xc3\xa5 Danmarks Jernbanemuseum i Odense i den udf\xc3\xb8relse, den havde i filmen. Godsvognen var den til lejligheden forkl\xc3\xa6dte DSB Gklm 20 86 111 8 719-5, der var bygget i 1917, og som havde v\xc3\xa6ret i almindelig drift frem til 1973. Politiets udflugtsvogn er DSB Buh 50 86 89-25 704-8, oprindelig en personvogn fra 1932, men fra 1966 til 1977 danse- og udflugtsvogn. Den fungerer nu som personvogn hos Veterantog Vest. Endelig kan n\xc3\xa6vnes Amagerbanens motorlokomotiv 1, som banden med n\xc3\xb8d og n\xc3\xa6ppe undg\xc3\xa5r at kollidere med, men som til geng\xc3\xa6ld spr\xc3\xa6nger B\xc3\xb8ffens varevogn i stumper og stykker. Det blev leveret i 1956 og blev efter salg til Lollandsbanen, ophugget i 1989._NEWLINE_En central lokalitet i filmen er en kommandopost, der popul\xc3\xa6rt kaldes for Det gule pal\xc3\xa6, og som st\xc3\xa5r p\xc3\xa5 banelegemet mellem Enghavevej og Otto Busses Vej. I filmen bestyrer de to jernbanem\xc3\xa6nd Gotfredsen og Brodersen p\xc3\xa5 hyggelig vis trafikken fra K\xc3\xb8benhavns Hovedbaneg\xc3\xa5rd og f\xc3\xa5r utilsigtet B\xc3\xb8rge som trafikelev. Noget han udnytter til i et ubevogtet \xc3\xb8jeblik at s\xc3\xa6tte et tog med godsvognen og politiets udflugtsvogn p\xc3\xa5 stop, s\xc3\xa5 banden kan stj\xc3\xa6le godsvognen. Dette kunne dog ikke havde ladet sig g\xc3\xb8re i virkeligheden, da trafikken fra Hovedbaneg\xc3\xa5rden p\xc3\xa5 det tidspunkt blev bestyret af en anden kommandopost ved Carsten Niebuhrs Gade. Det har dog ikke forhindret Det gule pal\xc3\xa6 i at opn\xc3\xa5 en vis kendthed, s\xc3\xa5 da der i 2014 fremkom planer om at rive bygningen ned, medf\xc3\xb8rte det en r\xc3\xa6kke protester. Dette tog DSB til sig og gav Olsen-banden-fanklubben et \xc3\xa5r til at skaffe de n\xc3\xb8dvendige midler til at flytte bygningen til et andet sted. Det lykkedes bl.a. via en donation p\xc3\xa5 1 mio. Kr. fra A.P. M\xc3\xb8ller fonden, og den nyrestaurerede bygning kan fremover ses i Gedser ved remisen._NEWLINE_En anden del af handlingen foreg\xc3\xa5r p\xc3\xa5 privatbanen Amagerbanen fra 1907, der blev overtaget af DSB i 1975, det \xc3\xa5r filmen havde premiere. Persontrafikken p\xc3\xa5 banen blev indstillet i 1947, og i filmen tror Egon Olsen fejlagtigt, at banen er nedlagt. Men godstrafikken fortsatte faktisk frem til 1991, hvilket banden opdager p\xc3\xa5 den h\xc3\xa5rde m\xc3\xa5de, da de som n\xc3\xa6vnt ovenfor n\xc3\xa6r kolliderer med et godstog p\xc3\xa5 banen. En stor del af banen er nu inddraget til fordel for metrostr\xc3\xa6kningen \xc3\x98stamagerbanen, men langs gaderne Ved Amagerbanen og Uplandsgade, kan man stadig finde nogle af skinnerne fra dengang, Olsen-banden var p\xc3\xa5 sporet.'